Virallinen lehti nro C 279 , 01/10/1999 s. 0229



A4-0206/99 Päätöslauselma yhteisestä julistuksesta uuteen yhteispäätösmenettelyyn (EY:n perustamissopimuksen 251 artikla) sovellettavista käytännön menettelytavoista Euroopan parlamentti, joka - ottaa huomioon EY:n perustamissopimuksen 251 artiklan (entinen 189 b artikla) ja Amsterdamin sopimuksella tehdyt vastaavat muutokset, - ottaa huomioon vuonna 1993 tehdyn toimielinten välisen sopimuksen neuvoston yhteisen kannan vahvistamista edeltävien vaiheiden ja 189 b artiklan mukaisen sovittelukomitean toimintaa koskevien järjestelyjen osalta ((EYVL C 329, 6.12.1993, s. 141.)), - ottaa huomioon 16. heinäkuuta 1998 antamansa päätöslauselman uudesta yhteispäätösmenettelystä Amsterdamin sopimuksen jälkeen ((EYVL C 292, 21.9.1998, s. 140.)) sekä esittämänsä pyynnöt tarkistaa vuoden 1993 toimielinten välistä sopimusta, - ottaa huomioon neuvoston, komission ja parlamentin edustajien laatiman yhteisen julistuksen uuteen yhteispäätösmenettelyyn (EY:n perustamissopimuksen 251 artikla) sovellettavista käytännön menettelytavoista, - ottaa huomioon työjärjestyksensä 148 artiklan, - ottaa huomioon institutionaalisten asioiden valiokunnan mietinnön (A4-0206/99), A. katsoo, että edellä mainittua toimielinten välistä sopimusta, joka on yleisesti ottaen tuottanut hyviä tuloksia, on muutettava siten, että vanhentuneet määräykset poistetaan ja mukaan otetaan käytännöt, jotka ovat kehittyneet niiden vuosien aikana, joina yhteispäätösmenettelyä on sovellettu, B. palauttaa mieliin, että Amsterdamin sopimuksella ei ainoastaan laajennettu huomattavasti yhteispäätösmenettelyn soveltamisalaa vaan myös tehtiin olennaisia muutoksia sen toimintaan, siten että menettely voidaan saattaa päätökseen ensimmäisessä käsittelyssä ja että yhteispäätösmenettelyn loppuvaiheita on yksinkertaistettu, C. katsoo, että yhteispäätösmenettelyn laajentaminen ja sen toiminnan samanaikainen uudistaminen johtavat automaattisesti parlamentin, neuvoston ja komission välisten suhteiden luonteen muuttumiseen, D. muistuttaa, että edellä mainitussa 16. heinäkuuta 1998 antamassaan päätöslauselmassa se esitti joukon ehdotuksia, joiden avulla perussopimukseen sisältyvää uutta yhteispäätösmenettelyä voitaisiin täysipainoisesti hyödyntää, E. katsoo, että kyseessä olevassa yhteisessä julistuksessa otetaan huomioon useita näistä ehdotuksista, mikä takaa tarvittavat muutokset nykyiseen käytäntöön; 1. Hyväksyy liitteenä olevan yhteisen julistuksen; 2. Pyytää, että yhteinen julistus julkaistaan Euroopan yhteisöjen virallisessa lehdessä, sopimuskokoelmassa ja Euroopan parlamentin työjärjestyksen liitteenä; 3. Kehottaa puhemiestään välittämään tämän päätöslauselman neuvostolle ja komissiolle. Liite Yhteinen julistus uuteen yhteispäätösmenettelyyn (EY:n perustamissopimuksen 251 artikla) sovellettavista käytännön menettelytavoista JohdantoEuroopan parlamentti, neuvosto ja komissio, jäljempänä «toimielimet», toteavat, että nykyinen neuvoston puheenjohtajavaltion, komission ja parlamentin asiasta vastaavien valiokuntien puheenjohtajien ja/tai esittelijöiden välisten sekä sovittelukomitean puheenjohtajien välisten yhteyksien käytäntö on osoittautunut hyväksi. Toimielimet vahvistavat, että tätä käytäntöä on kehitettävä kaikissa yhteispäätösmenettelyn vaiheissa. Toimielimet sitoutuvat tarkastelemaan työskentelymenetelmiään käyttääkseen tehokkaasti hyväksi kaikkia uuden yhteispäätösmenettelyn tarjoamia mahdollisuuksia. Toimielimet toteuttavat tarvittavat toimenpiteet edistääkseen keskinäistä tiedonvaihtoa yhteispäätösmenettelyyn liittyvästä työstä noudattaen sisäisiä työjärjestyksiään. I. Ensimmäinen käsittely1. Toimielimet toimivat vilpittömässä yhteistyössä lähentääkseen mahdollisimman paljon kantojaan, jotta säädökset voidaan mahdollisuuksien mukaan hyväksyä ensimmäisessä käsittelyssä. 2. Toimielimet huolehtivat siitä, että niiden työskentelyaikataulut sovitetaan mahdollisuuksien mukaan yhteen Euroopan parlamentin ja neuvoston työskentelyn johdonmukaisuuden ja lähentymisen helpottamiseksi ensimmäisessä käsittelyssä. Ne ovat yhteydessä toisiinsa seuratakseen työn kehittymistä ja analysoidakseen sen lähentymisen astetta. 3. Komissio huolehtii yhteyksien edistämisestä ja käyttää rakentavasti aloiteoikeuttaan neuvoston ja Euroopan parlamentin kantojen lähentymisen helpottamiseksi ottaen asianmukaisesti huomioon toimielinten välisen tasapainon ja noudattaen sille perustamissopimuksessa annettua tehtävää. II. Toinen käsittely1. Neuvosto esittää perusteluissaan mahdollisimman selvästi perusteet, jotka ovat johtaneet neuvoston yhteisen kannan vahvistamiseen. Toisessa käsittelyssään Euroopan parlamentti ottaa nämä perusteet sekä komission lausunnon mahdollisimman tarkasti huomioon. 2. Jotta kunkin toimielimen kanta tulisi paremmin ymmärretyksi ja lainsäädäntömenettely saataisiin mahdollisimman nopeasti päätökseen, voidaan luoda asianmukaisia yhteyksiä. 3. Komissio huolehtii yhteyksien edistämisestä ja antaa lausuntonsa helpottaakseen neuvoston ja Euroopan parlamentin kantojen lähentymistä ottaen asianmukaisesti huomioon toimielinten välisen tasapainon ja noudattaen sille perustamissopimuksessa annettua tehtävää. III. Sovittelu1. Neuvoston puheenjohtaja kutsuu sovittelukomitean koolle yhteisymmärryksessä Euroopan parlamentin puhemiehen kanssa ja noudattaen perustamissopimuksen määräyksiä. 2. Komissio osallistuu sovittelukomitean työhön ja tekee tarpeelliset aloitteet edistääkseen Euroopan parlamentin ja neuvoston kantojen lähenemistä. Tällaisia aloitteita voivat olla esimerkiksi ehdotukset kompromissiteksteiksi, joissa otetaan huomioon neuvoston ja Euroopan parlamentin kannat; komissio noudattaa tässä yhteydessä sille perustamissopimuksessa annettua tehtävää. 3. Parlamentin puhemies ja neuvoston puheenjohtaja toimivat yhdessä komitean puheenjohtajina. Komitean puheenjohtajat toimivat vuorotellen puheenjohtajina komitean kokouksissa. Puheenjohtajat vahvistavat yhteisestä sopimuksesta komitean kokousten ajankohdat ja esityslistat. Komissiota kuullaan suunnitelluista ajankohdista. Euroopan parlamentti ja neuvosto varaavat sovittelukomitean työlle alustavasti asianmukaiset ajankohdat ja ilmoittavat näistä komissiolle. Euroopan parlamentti ja neuvosto noudattavat määräaikoja koskevia perustamissopimuksen määräyksiä ottaen kuitenkin mahdollisuuksien mukaan huomioon aikataulujen asettamat vaatimukset, erityisesti kausista, jolloin toimielinten toiminta on keskeytyksissä, sekä Euroopan parlamentin vaaleista johtuvat vaatimukset. Ajan, jolloin toiminta on keskeytyksissä, on joka tapauksessa oltava mahdollisimman lyhyt. Komitea kokoontuu vuorotellen Euroopan parlamentin ja neuvoston tiloissa. 4. Komitealla on käytössään komission ehdotus, neuvoston yhteinen kanta, Euroopan parlamentin ehdottamat tarkistukset, komission lausunto näistä tarkistuksista sekä Euroopan parlamentin ja neuvoston valtuuskuntien yhteinen työasiakirja. Komissio antaa lausuntonsa pääsääntöisesti kahden viikon kuluessa Euroopan parlamentin äänestystuloksen virallisesta vastaanottamisesta ja viimeistään ennen sovittelukomitean työn alkamista. 5. Komitean puheenjohtajat voivat antaa tekstejä komitean hyväksyttäväksi. 6. Kunkin sovittelukomiteavaltuuskunnan äänestyksiä koskevat yksityiskohdat ja tarvittaessa äänestysselitykset toimitetaan komitealle. 7. Sopimukseen pääseminen yhteisestä tekstistä todetaan sovittelukomitean kokouksessa tai kokouksen jälkeen puheenjohtajien kirjeenvaihtona. Kirjeistä toimitetaan jäljennös komissiolle. 8. Jos komitea pääsee sopimukseen yhteisestä tekstistä, se annetaan oikeudellisen ja kielellisen viimeistelyn jälkeen komitean puheenjohtajien hyväksyttäväksi. 9. Komitean puheenjohtajat toimittavat hyväksytyn yhteisen tekstin Euroopan parlamentin puhemiehelle ja neuvoston puheenjohtajalle yhteisesti allekirjoittamallaan kirjeellä. Jos sovittelukomitea ei pääse sopimukseen yhteisestä tekstistä, puheenjohtajat ilmoittavat asiasta Euroopan parlamentin puhemiehelle ja neuvoston puheenjohtajalle yhteisesti allekirjoittamallaan kirjeellä. Nämä kirjeet toimivat pöytäkirjana. Kirjeistä toimitetaan jäljennös komissiolle tiedoksi. 10. Neuvoston pääsihteeristö ja Euroopan parlamentin pääsihteeristö toimivat yhdessä komitean sihteeristönä yhteistyössä komission pääsihteeristön kanssa. IV. Yleiset määräykset1. Jos Euroopan parlamentti tai neuvosto katsoo ehdottoman välttämättömäksi pidentää Euroopan yhteisön perustamissopimuksen 251 artiklassa tarkoitettuja määräaikoja, se ilmoittaa asiasta toisen toimielimen puhemiehelle tai puheenjohtajalle ja komissiolle. 2. Euroopan parlamentin ja neuvoston lingvistijuristit huolehtivat tekstien viimeistelystä tiiviissä yhteistyössä ja yhteisestä sopimuksesta. 3. Kun Euroopan parlamentti ja neuvosto ovat hyväksyneet säädöksen yhteispäätösmenettelyssä, teksti toimitetaan Euroopan parlamentin puhemiehelle ja neuvoston puheenjohtajalle sekä näiden toimielinten pääsihteereille allekirjoitettavaksi. Allekirjoitettu teksti toimitetaan Euroopan yhteisöjen viralliseen lehteen julkaistavaksi mahdollisuuksien mukaan enintään yhden kuukauden määräajassa ja joka tapauksessa mahdollisimman pian. 4. Jos jokin toimielimistä havaitsee tekstissä (tai jossakin kieliversiossa) asiavirheen, se ilmoittaa asiasta välittömästi toisille toimielimille. Jos virhe koskee säädöstä, jota ei ole vielä hyväksytty, Euroopan parlamentin ja neuvoston lingvistijuristiyksiköt laativat tiiviissä yhteistyössä tarvittavan oikaisun. Jos virhe koskee jo hyväksyttyä tai mahdollisesti jo julkaistua säädöstä, Euroopan parlamentti ja neuvosto hyväksyvät yhteisestä sopimuksesta kunkin toimielimen menettelyjen mukaisesti laaditun oikaisun.